HELLE VOI PILATA LÄÄKKEET

Vaikka lyhytaikainen altistus helteelle ei yleensä pilaa useimpia lääkkeitä, niin lääkkeiden oikeasta säilytyksestä on hyvä ottaa lyhyt pikakertaus. Äärimmäisenä esimerkkinä tulikuumaan autoon päiväksi unohdetut insuliinikynät ovat käyttökelvottomia porotuksen jälkeen.

* Väärä lämpö ja kosteus sekä suora auringonvalo pilaavat lääkkeet. Siksi lääkkeet tulee säilyttää pakkauksen päällä kerrotussa läämpötilassa, useimmiten korkeintaan +25°C valolta suojattuina. Älä säilytä lääkkeitä koskaan kylpyhuoneen kosteassa ja liian lämpimässä ilmassa.
* Lääkkeitä ei tule laittaa jääkaappiin varmuuden vuoksi, vaan ainoastaan silloin, kun lääkepakkauksen päällä ilmoitetaan säilytyslämpötilaksi +2°C- +8°C. Väärin perustein jääkaappiin laitettu lääke voi paakkuuntua tai alkaa kiteytyä nestemäisissä valmisteissa, jolloin lääkkeen annostus vääristyy.
* Säilytä lääkkeet alkuperäispakkauksissa ja valoherkät valmisteet hyvin suljettuina valolta suojattuina. Lääkkeiden säilyvyys on tutkittu alkuperäispakkauksessa ja lääkkeet on hyvä ottaa matkoillekin mukaan alkuperäispakkauksissaan.
* Lääkeaineen hajoaminen tai valmisteen laadun heikkeneminen ei välttämättä näy millään tavalla päälle päin. Joskus tabletteihin voi tulla ruskeita pilkkuja hajoamisen seurauksena tai haju paljastaa lääkeaineen hajoamisen alkaneen, kuten esimerkiksi etikan voimakas tuoksu asetyylisalisyylihapon hajotessa. Väärissä olosuhteissa säilytetty lääke ei kestä käyttökelpoisena pakkauksen päällä ilmoitettua käyttöaikaa.
* Erityisesti biologiset lääkevalmisteet ovat usein erityisen herkkiä lämpötilalle ja niiden kylmäketju ei saa katketa kuljetuksen tai matkalle lähdön aikana, vaan lääkkeet tulee kuljettaa kylmälaukussa.
* Jos perheessä on pieniä lapsia, muista pitää lääkkeet aina lasten ulottumattomissa. Vahvoja kipu – tai unilääkkeitä ei tule pitää avoimesti näkyvillä, jotta houkutus väärinkäyttöön tai kokeiluihin ei juolahda kenenkään mieleen.
* Vanhentuneet lääkkeet ovat ongelmajätettä ja ne tulee palauttaa apteekkiin hävitettäviksi.